פיטר דינקלג'

פיטר היידן דינקלג' (באנגלית: Peter Hayden Dinklage; נולד ב-11 ביוני 1969) הוא שחקן קולנוע, טלוויזיה ותיאטרון אמריקאי. הוא מוכר בעיקר בזכות תפקידו כטיריון לאניסטר בסדרת הטלוויזיה "משחקי הכס" (2019-2011) של רשת HBO; עבורו זכה בארבעה פרסי אמי ובפרס גלובוס הזהב לשחקן המשנה הטובה ביותר בסדרת דרמה. דינקלג' נולד עם אכונדרופלזיה, הגורמת לגמדות. גובהו הוא 1.35 מטר. נולד במוריסטאון שבניו ג'רזי, בארצות הברית. בנם של דיאן, מורה בבית הספר היסודי למוזיקה, וג'ון קרל, סוכן ביטוח בגמלאות. שני הוריו הם בגובה ממוצע. דינקלג' הוא בוגר בית הספר דלברטון בניו ג'רזי בשנת 1987; ומיד לאחר מכן החל ללמוד תואר באמנויות הבמה בבנינגטון קולג', שם סיים את לימודיו בשנת 1991. בשנת 1995 שיחק בקומדיה העצמאית "רעש, מצלמים" לצד סטיב בושמי. בשנת 1996 שיחק בתפקיד קטן בסרט הפשע "הקליע" בכיכובם של מיקי רורק וטופאק שאקור. בשנת 2002 שיחק בדרמה "13 ירחים" לצד ג'ניפר בילס. בשנת 2005 שיחק כאיש יער בסרט "לאסי" ושיחק ובסדרת הטלוויזיה של CBS "על הסף". בשנת 2006 שיחק את הפרקליט בן קלאנדיס בסרט הדרמה המשפטי "משפטו של ג'קי די", ושיחק בסרט "חדר הלימבו" לצדה של מליסה לאו. בשנת 2007 שיחק את דמות הנבל בסרט "אנדרדוג". בשנת 2008 שיחק דינקלג' בתפקיד טרמפקין בסרט "סיפורי נרניה: הנסיך כספיאן". בשנת 2010 שיחק בקומדיה האוסטרלית "גם אני אוהב אותך" לצד השחקניות רוז ביירן ואיבון סטרהובסקי, בסרט "הטקסים האחרונים של כופר גאה" לצד ג'ון פוסטר, בסרט "ג'ון הקדוש של לאס וגאס" לצד סטיב בושמי ובסרט "פיט סמולס מת" לצד מארק בון ג'וניור. בשנת 2011 שיחק בסרט הקולנוע "פיסת גן עדן" לצד קייט הדסון וגאל גרסיה ברנאל. בשנים 2011–2019 שיחק בסדרת הפנטזיה המצליחה של HBO "משחקי הכס" המבוססת על סדרת הספרים "שיר של אש ושל קרח" מאת ג'ורג' ר. ר. מרטין. דינקלג' גילם במשך שמונה עונות את דמותו של טיריון לאניסטר "השימדון". טיריון הוא גמד עוקצני וערמומי שמתעב יחס לא הוגן כלפי חפים מפשע. על תפקיד זה זכה להערכה רבה, פרסום רב ופרסים בהם ארבעה פרסי אמי (מתוך שמונה מועמדויות) ולפרס גלובוס הזהב לשחקן המשנה הטוב ביותר. בשנת 2014 שיחק דינקלג' בתפקיד ד"ר בוליבר טראסק בסרט "אקס-מן: העתיד שהיה". ושיחק בסרט הביוגרפי "עוּבדוֹת אֲמִתִיוֹת" בכיכובו של ג'ון הוקס. בשנת 2015 שיחק דינקלג' בסרט "פיקסלים" לצד אדם סנדלר בתפקיד אדי פלאנט, אלוף במשחק דונקי קונג. בשנת 2016 שיחק בקומדיה הפרועה "הבוסית" בכיכובה של מליסה מקארתי. בשנת 2017 שיחק בדרמת המסתורין של הבמאי מארק פלנסקי, "זיכרון מחדש" בתפקיד סאם בלום, ושיחק בדרמת זוכת הפרסים "שלושה שלטים מחוץ לאבינג, מיזורי" שביים מרטין מקדונה. בשנת 2018, דינקלג' שיחק את דמותו של איטרי, בשובר הקופות "הנוקמים: מלחמת האינסוף" מבית מארוול קומיקס, ובהמשך כיכב בסרט הפוסט-אפוקליפטי "עכשיו אנחנו לבד" של הבמאי ריד מורנו. שיחק גם בדרמת הטלוויזיה של HBO, "ארוחת ערב עם הרווה", לצד ג'יימי דורנן ואנדי גרסיה. באוגוסט וספטמבר של שנת 2018 כיכב בעיבוד המוזיקלי של המחזה סיראנו דה ברז'ראק. הוא צפוי לחזור לתפקיד בהפקה של אוף-ברודוויי במהלך 2019-2020. ב-2020 שיחק לצדו של ריצ'רד גיר בסרט הדרמה "שלושה משיחים". בשנת 2021 הופיע בסרט הקומדיה מבית נטפליקס, "I Care a Lot", לצדה של רוזמונד פייק. בשנת 2022 שיחק בסרט הדרמה הרומנטית "סיראנו" שביים ג'ו רייט, בו גילם דינקלג' את הסופר והמחזאי הצרפתי סיראנו דה ברז'ראק. בשנת 2023 שיחק בסרט "משחקי הרעב: בלדה לנחשים וציפורי שיר", וכן דיבב את סקוארג' בסרט "רובוטריקים: עליית החיות". בשנת 2005 נישא לאריקה שמידט, במאית תיאטרון. לזוג שני ילדים. מנהל אורח חיים טבעוני, ופעיל למען זכויות בעלי חיים. כשנשאל על ההתמודדות עם גובהו בראיון ב-2003 אמר: "... כשהייתי צעיר יותר, כמובן, נתתי לזה להשפיע עליי. כנער מתבגר הייתי מריר וכועס. אבל ככל שאתה מתבגר, אתה מבין שאתה פשוט צריך חוש הומור. אתה יודע שזו לא הבעיה שלך אלא שלהם". מדיה וקבצים בנושא פיטר דינקלג' בוויקישיתוף פיטר דינקלג', במסד הנתונים הקולנועיים IMDb (באנגלית) פיטר דינקלג', באתר "אידיבי", מאגר הידע העברי לקולנוע ישראלי ועולמי פיטר דינקלג', באתר AllMovie (באנגלית) פיטר דינקלג', באתר Rotten Tomatoes (באנגלית) פיטר דינקלג', במסד הנתונים הקולנועיים KinoPoisk (ברוסית) פיטר דינקלג', באתר MusicBrainz (באנגלית) פיטר דינקלג', באתר Discogs (באנגלית) חגית גינזבורג‏, "משחקי הכס": מה הסיפור של פיטר דינקלג'?, באתר וואלה, 28 במרץ 2012 אלקנה שור ואיילה אור-אל, פיטר דינקלג': "אין לי בעיה שחושבים שאני סקסי", באתר nrg‏, 17 במאי 2013 הניו יורק טיימס, פיטר דינקלג': "מגישים לנו גברים לבנים ויפים כגיבורים - ואנחנו אוכלים את זה", באתר הארץ, 13 באפריל 2022 אמיר קמינר, "'משחקי הכס' אלימה? בחיים האמיתיים יש הרבה יותר אלימות ויותר סקס", באתר ynet, 23 בספטמבר 2023 פיטר דינקלג', באתר אנציקלופדיה בריטניקה (באנגלית) Peter Dinklage Leads the 2012 Walk for Farm Animals!, YouTube, ‏29 במאי 2012 Peter Dinklage: Face Your Food, YouTube, ‏16 באפריל 2014 Peter Dinklage lives large, TODAY.com (באנגלית)